
SANT BOI DE LLOBREGAT

http://jocsantboi.blogspot.com/
QUI SOM?

Som un grup de joves de Sant Boi de Llobregat que estem analitzant la situació del jovent de la nostra ciutat, amb l'objectiu de trobar solucions als problemes i precarietats que vivim. Valorem l'amistat i la solidaritat. Per això,  actuem i reflexionem defensant els drets dels i les joves. 

Estem preocupats per la situació que ens ha tocat viure: la crisi econòmica, l'atur, la manca de treball, la manca de llocs on ens puguem formar, la ignorància per part dels polítics de les nostres opinions quan es tracta de decidir... Ens preocupen les situacions d´injustícia tan dures que molts de nosaltres estem patint en la pròpia pell, donat que l’experimentem en la precarietat social, l’atur, la precarietat laboral o en les grans dificultats per aconseguir un habitatge.

Davant d´aquesta realitat no volem quedar-nos passius. Volem lluitar per a la millora de les nostres condicions de vida, pels nostres drets, i perquè no hi ha hagi altres infants i joves que patetixin el que nosaltres hem patit i estem patint. 

Volem donar respostes units i organitzats per mitjà d’assembles,  mobilitzacions, actes solidaris i moltes altres activitats. Som joves que pertanyem al món obrer: uns estem a l´atur i buscant ocupació, altres treballant amb contractes precaris o en l´economia submergida, altres estudiant per veure si podem trobar feina algun dia; allotjant-nos uns amb la família i d’altres ocupant edificis inutilitzats.
Un dels problemes que ens preocupen és la falta d'habitatge, la manca de formació i de treball digne, així com reivindiquem espais de reunió i d'oci alternatius, entre d'altres aspectes.

LA JOC, UN MOVIMENT JUVENIL INTERNACIONAL 

La JOC de Sant Boi està vinculada amb la JOC de Catalunya i les Illes, en la qual hi participen prop de 500 joves que ens organitzem en grups, fem activitats i lluitant per un present i un futur millor. 

La JOC (Joventut Obrera Cristiana) és un moviment juvenil educatiu i internacional,  on els joves són els protagonistes, ajudant a crear consciència de dignitat i de solidaritat entre els joves. Va néixer a Bèlgica l’any 1925, i avui està estesa per tot el món. És un moviment vinculat a la classe obrera i a les classes populars, treballant per un món més just i solidàri. 

QUÈ ENS PROPOSEM?

La JOC de Sant Boi desenvolupa diverses activitats. Una de les primeres que estem realitzant és el “Projecte Sant Boi-París”.  En què consisteix?

PROJECTE “SANT BOI-PARÍS”: Conèixer la realitat per a transformar-la.  Alternatives a l´habitatge pels joves. 
Una de les precarietats més importants que afecten als joves de Sant Boi és l’habitatge. Amb l’objecte de donar resposta a aquest problema, volem conèixer l'experiència de les llars de joventut franceses (“foyer des jeunes travailleurs”, FJT): els diferents processos de la seva creació i l'organització actual. Volem impulsar un projecte similar innovador a la nostra ciutat que ajudi a crear espais d'allotjament per als joves i, alhora, que siguin espais comunitaris i alternatius de trobada.  

Ens proposem viatjar a París per analitzar de forma acurada l´experiència  de les llars de joventut, projecte pel qual comptem amb el suport del Comité Francés de la Joventut Obrera Cristiana, que té la seva seu a la capital francesa, que ens proporcionarà allotjament,  assessorament i suport.  

Paral·lelament, la JOC de Sant Boi elaborarà un informe sobre el treball d´investigació realitzat a París, elevant a l´Ajuntament  i a la Generalitat una proposta d´actuació per a crear una llar juvenil a Sant Boi de Llobregat, com una primera experiència pilot al nostre país. 
LES LLARS DE JOVES DE FRANÇA:  (“Foyer des Jeunes Travailleurs”. FJT). 

Les llars de joves són residències on es facilita allotjament en règim de lloguer pels joves treballadors, estudiants i aprenents joves. Aquests centres es troben entre els principals moviments d'educació popular que es desenvolupen a partir de 1950, marcats per dos fenòmens: la crisi de l'habitatge i l'èxode rural.  La JOC francesa va ésser la institució que va posar en marxa la creació dels “Foyers des Jeunes Travailleurs”. 

Els “foyer” es van crear per a donar resposta a l´allotjament dels joves joves que emigraven a les grans ciutats. Els joves havien viscut una ruptura social i familiar, voluntària o forçada, i això es sumava a les dificultats per trobar habitatge i alimentació en condicions segures i dignes. A més, els ingressos d´aquest joves treballadors, que treballàven majoritàriament d´aprenents, eren molt baixos. 

Actualment la xarxa de foyers des jeunes està extesa per tota la geografia francesa, desenvolupant-se igualment en altres països europeus durant les darreres dècades. Pel que fa a l’estat espanyol, no coneixem cap cas similar, pel que trobem interessant l’anàlisis d’aquest fenòmen, especialment en la conjuntura econòmica i social actual, que n’aguditja la seva demanda.

Organització de les llars de joves treballadors 
Tot i que l'organització d'una llar de joves pot prendre múltiples formes, la seva vida es centra en els òrgans elegits directament pels residents, de forma que els joves assumeixen responsabilitats i protagonisme en el si d’una comunitat, oberta a joves amb un projecte de vida per una durada limitada, normalment de diversos anys. Els joves residents es troben, igualment, acompanyats per un equip d´educadors, que els hi donen suport. 
La major part dels “foyer” francesos presenten, en quant a organització, una Assemblea General de residents, que es reuneix periòdicament per a planificar les diverses activitats de la casa. Tanmateix, es pot crear un Consell de gestió. 

D'altre banda, cal fer esment, depenent de les característiques socials i econòmiques de cada entorn, de les possibilitats de crear espais de trobada per a joves en el si de les llars de joves, així com projectes d´autoocupació gestionats pels propis joves ó, inclús,  centres de formació professional. 

ON ENS TROBEM: 

La JOC de Sant Boi es reuneix a la Fundació Marianao i comptem amb el seu actiu suport.
Carrer Girona, 30. Sant Boi de Llobregat.

Ens podeu contactar mitjançant l’adreça electrònica jocsantboi@gmail.com.

